**BILLUND SPORTSRIDEKLUB**

**BESTYRELSENS FORRETNINGSORDEN**

**1. Konstituering**

Bestyrelsen konstituerer sig umiddelbart efter generalforsamlingen med formand, næstformand, økonomiansvarlig og sekretær/kasserer.

**2. Bestyrelsesmøder**

Afholdes normalt 1 gang om måneden, den første mandag i måneden.

Formanden eller sekretæren indkalder via e-mail til bestyrelsesmøderne med mindst 5 dages varsel. Skriftligt materiale til brug for behandling af enkeltsager medsendes, såfremt det er muligt. Hvis særlige forhold kræver hurtig behandling, kan formanden indkalde til et bestyrelsesmøde med kortere varsel. Bestyrelsen kan afholde ekstra møder, når formanden finder der er behov, eller når 2 medlemmer af bestyrelsen over for formanden fremsætter ønske herom.

Ethvert bestyrelsesmedlem kan fremsætte forslag til dagsorden. Bestyrelsen er beslutningsdygtig, når 2/3 af bestyrelsen er til stede, heraf formand eller næstformand. Bestyrelsesmøderne ledes af formanden eller ved dennes forfald af næstformanden. Bestyrelsen træffer sine beslutninger ved simpel stemmeflerhed. Ved stemmelighed er formandens stemme afgørende - i dennes forfald næstformandens. I ekstraordinære tilfælde kan formanden lade bestyrelsen træffe beslutninger skriftligt, telefonisk eller ved e-mail. Sådanne beslutninger bekræftes på førstkommende ordinære bestyrelsesmøde. En flertalsbeslutning truffet i bestyrelsen skal i ord og handling efterfølgende loyalt efterleves af alle bestyrelsesmedlemmer. Medlemmer, pensionærer, elevskoleryttere og andre, som ønsker emner behandlet på Billund Sportsrideklubs bestyrelsesmøde skal senest to dage før bestyrelsesmødet fremsende emne og evt. skriftligt materiale til Bestyrelsen på bestyrelsen@bisrideklub.dk. Har et medlem af bestyrelsen forfald, skal formanden have meddelelse herom.

**3. Dagsorden**

Dagsorden for bestyrelsens møder har følgende faste punkter:

1. Åben for medlemmer
2. Godkendelse af referat
3. Elevskolen
4. Økonomi
5. Personale
6. Stævner – herunder udvalgsnyt
7. Billund Kommune
8. Eventuelt

**4. Mødested**

Møderne afholdes på Billund Sportsrideklub. Under særlige omstændigheder kan mødet afholdes privat hos et bestyrelsesmedlem.

**5. Referater**

Formanden fører en protokol over forhandlingerne på bestyrelsesmøderne. Et beslutningsreferat sendes via mail til bestyrelsesmedlemmerne til godkendelse. Er referatet godkendt, kan det lægges på hjemmesiden med henblik på meddelelse til Billund Sportsrideklubs medlemmer. Formanden og/eller den daglige leder kommunikerer på vegne af bestyrelsen efter referatets godkendelse bestyrelsens beslutninger til de personer, der har ønsket emner behandlet. Eventuelle indsigelser til et referat drøftes på førstkommende bestyrelsesmøde. Er et bestyrelsesmedlem ikke enig i flertallets afgørelse i en sag, kan medlemmet kræve at få sit særstandpunkt ført til referat.

**6. Den daglige ledelse**

Den daglige leder forestår den daglige ledelse af Billund Sportsrideklub. Den i bestyrelsen økonomiansvarlige person, udarbejder budgetter for driften. Bestyrelsen foretager løbende kontrol med overholdelse af budgettet, idet der lavet økonomiopfølgning på alle bestyrelsesmøderne. Bestyrelsen fører tilsyn med udvalgene og personale samt sikrer, at arbejdet udføres forsvarligt og i overensstemmelse med Billund Sportsrideklubs regler og/eller bestyrelsens anvisninger.

**7. Habilitet**

Ethvert bestyrelsesmedlem skal ved nyvalg meddele, hvilke øvrige bestyrelser, den pågældende er medlem af, samt evt. forhold der kan medføre inhabilitet i forbindelse med det enkelte bestyrelsesmedlems virke i bestyrelsen. Hvis der i et bestyrelsesmedlems funktionsperiode måtte opstå situationer, som vil kunne påvirke bestyrelsesmedlemmets habilitet, skal bestyrelsen straks underrettes herom af vedkommende bestyrelsesmedlem. Nye bestyrelsesmedlemmer orienteres om klubbens forretningsorden.

**8. Regnskaber**

Den økonomiansvarlige foretager løbende ud- og indbetalinger og kasseren opkræver betaling for rideskoleundervisning, opstaldning og andre indtægter. Den økonomiansvarlige orienterer løbende om regnskab og budget på de månedlige bestyrelsesmøder. Billund Sportsrideklubs regnskab, der er offentligt, underskrives af den daglige ledelse og revideres af de på generalforsamlingen valgte revisorer. Formanden og kasseren er berettiget til uden særskilt tilladelse at udlevere kopier af regnskabsmateriale, herunder revisionsprotokoller og enkeltbilag til offentlige myndigheder, Billund Kommune og Den Jyske Sparekasse

**9. Ændring af forretningsorden**

Ændringer i ovenstående forretningsorden kan foretages af bestyrelsen med almindelig stemmeflerhed blandt samtlige bestyrelsesmedlemmer.